PROJEKT „TUDULINNA LASTE ESIMENE TUTVUS HOBUSTEGA“

Tänu keskkonna Investeeringute Keskusele on Tudulinna Lasteaia lapsed alates 2011.a. osalenud keskkonnateadlikkust arendavates ja toetavates tegevustes.

Seekordne õppeekskursioon viis meid 16.septembril 2014.aastal Lääne- Virumaale, Arma Ratsatalusse, et teha tutvust hobustega. Õppeekskursiooni eesmärgiks oli tutvustada lastele hobust, anda teadmisi hobuse eest hoolitsemisest, toitmisest, kasulikkusest. Lastele ja ka täiskasvanutele tutvustati hobuse rakendamiseks vajaminevaid vahendeid. Kõigil oli võimalus toita ja silitada hobust, harjata, olla abiks rakendamisel ja mis kõige põnevam… igaüks sai hobuse seljas ratsutada. Lapsed hoolitsesid ponide eest aga täiskasvanutele anti suuremad hobused. Nii mõneski tekitas hobuse harjamine ja silitamine kõhedust, kuid see hirm kadus õige pea. Päeva lõpetas ühine lõunasöök, mis maitses värskes õhus väga hästi.

Õppeekskursioonist jäi mälestuseks palju toredaid fotosid, millest tehti väljapanek infostendil. Koguti erinevaid materjale ja töölehti hobuste kohta, millest valmis õpimapp, mis on kasutusel ja kättesaadaval lasteaias.